Inger Støjberg tog det roligt, da oppositionen sidste år foreslog at lade uvildige undersøge behandlingen af unge asylpar. Dengang havde Venstres udlændingeminister fortsat flertallet bag sig, men hvis Socialdemokratiet og de andre partier i rød blok ville spilde 30 millioner af borgernes penge på deres ’politiske korstog’, skulle de være velkomne.

»Hvis der var en rygende pistol i den her sag, efter at Folketingets Ombudsmand har fået alle relevante dokumenter i sagen, og efter at jeg har svaret på omkring 200 spørgsmål og deltaget i 3 samråd, vel at mærke selvfølgelig under ansvar for Folketinget, havde man nok allerede set røgen«, sagde Inger Støjberg fra Folketingets talerstol, før de borgerlige partier nedstemte oppositionens forslag.

Men sidste år er længe siden, og efter folketingsvalget er der nu stemmer nok i Folketinget til at nedsætte en undersøgelseskommission, der kan indkalde ministerens embedsmænd som vidner og tvinge dem til at sige sandheden om, hvad der i 2016 skete i Udlændingeministeriet og Udlændingestyrelsen.